**LĪGUMS Nr.** **8.3/351**

Rēzeknē 2016.gada 11.maijā

**Rēzeknes novada pašvaldība**, turpmāk – **Pasūtītājs**, no vienas puses, un **sabiedrība ar ierobežotu atbildību „ASKO AS”**, turpmāk – **Būvdarbu veicējs**, no otras puses, abi kopā un katrs atsevišķi turpmāk arī **Puses** vai **Puse**, pamatojoties uz Rēzeknes novada pašvaldības rīkotā iepirkuma „Lūznavas muižas parka labiekārtošana”(identifikācijas Nr. RNP 2016/10), turpmāk – **Iepirkums**,rezultātiem un Būvdarbu veicējaIepirkumāiesniegto piedāvājumu, turpmāk – **Piedāvājums**, noslēdz šādu līgumu, turpmāk – **Līgums**:

1. ***Līguma priekšmets***
   1. Būvdarbu veicējs apņemas saskaņā ar Līgumu, Piedāvājumu un Būvdarbu apjomu sarakstu veikt Lūznavas muižas parka labiekārtošanu, turpmāk – **Būvdarbi**.

1.2. Būvdarbu veicējs iepriekšminētos Būvdarbus veic ar savu darbaspēku, darba rīkiem un ierīcēm, un ar materiāliem, kuru vērtība ir ierēķināta Līguma cenā.

1. ***Līguma cena***
   1. Līguma cena par Līgumā noteikto Būvdarbu izpildi, ko Pasūtītājs samaksā Būvdarbu veicējam, ir **EUR 121128,93** (**viens simts divdesmit viens tūkstotis viens simts divdesmit** **astoņi *euro***, **93 centi**), bez pievienotās vērtības nodokļa, turpmāk – **PVN**. PVN (21%) summa EUR 25437,08(divdesmit pieci tūkstoši četri simti trīsdesmit septiņi *euro*, 08 centi) tiek maksāta Pievienotās vērtības nodokļa likuma 142.pantā noteiktajā kārtībā.
   2. Pasūtītājs samaksā Būvdarbu veicējam Līguma cenu saskaņā ar Līguma noteikumiem ar nosacījumu, ka Būvdarbu veicējs izpilda saistības.
   3. Būvdarbu veicējs apliecina, ka tāmē iekļauti visi darbi un materiāli atbilstoši būvdarbu apjomiem, kas nepieciešami pilnīgai būvdarbu apjomu sarakstā paredzēto darbu veikšanai.
   4. Būvdarbu veicējs nav tiesīgs iesniegt papilddarbu tāmi par Piedāvājumā neievērtētiem būvdarbu apjomiem.
   5. Gadījumā, ja pēc Līguma noslēgšanas Pasūtītājam nepietiek finansējuma visu būvdarbu apjomu sarakstā iekļauto darbu apmaksai, Puses noslēdz vienošanos par grozījumiem Līgumā, izslēdzot no būvdarbu apjomu saraksta pozīcijas 1.4.1., 1.4.2. (kods 31-līgumc), 1.4.3. (kods 17-000), 2.1., 2.2. (kods 22-), 3.1., 3.3. (kods 22-) un attiecīgi samazinot Līguma cenu.
2. ***Būvdarbu izpildes noteikumi***
   1. Būvdarbi ir jāveic saskaņā ar būvnormatīviem, Līguma noteikumiem, Būvdarbu veicēja Piedāvājumu un Pasūtītāja norādījumiem, ciktāl šādi norādījumi nav pretrunā ar Līguma, spēkā esošo normatīvo aktu nosacījumiem, neizmaina Līguma cenu, būvdarbu apjomus vai Būvdarbu izpildes termiņus.
   2. Būvdarbu veicējs apņemas uzsākt Būvdarbus Laika grafikā noteiktajos termiņos. Būvdarbu veicējs Būvdarbu izpildē ievēro Laika grafikā noteiktos termiņus.
   3. Ievērojot Līguma noteikumus, Būvdarbu veicējs pilnīgu Būvdarbu izpildi apņemas pabeigt **45** (četrdesmit piecu) **dienu** **laikā** no Līguma noslēgšanas brīža.
   4. Ja Būvdarbu veikšanas procesā Būvdarbu veicējam ir radušies fiziski šķēršļi vai apstākļi, kurus tas, kā pieredzējis un kvalificēts būvdarbu veicējs iepriekš nevarēja paredzēt, tad viņam ir tiesības, vispirms saskaņojot ar Pasūtītāju iepriekš minēto šķēršļu likvidēšanas metodi un izmaksas, saņemt Būvdarbu izpildes termiņa pagarinājumu, kas atbilst šo fizisko šķēršļu vai apstākļu darbības ilgumam. Par tādiem šķēršļiem un apstākļiem Puses uzskata jebkādu Būvdarbu pārtraukšanu, kas rodas Pasūtītāja saistību nepildīšanas rezultātā vai pēc Pasūtītāja norādījuma, kā arī valsts institūciju vai pašvaldības iestāžu aizlieguma.
   5. Pirms Būvdarbu uzsākšanas objektā Būvdarbu veicējs nozīmē būvdarbu vadītājus. Būvdarbu vadītāju Būvdarbu veicējs ir tiesīgs nomainīt vienīgi ar Pasūtītāja iepriekšēju rakstisku piekrišanu, nozīmējot speciālistu ar līdzvērtīgu pieredzi un kvalifikāciju.
   6. Būvdarbu veicējs ir atbildīgs, lai Būvdarbu izpildē tiktu ievēroti Latvijas Republikā spēkā esošie būvnormatīvi, citi normatīvie akti un standarti, kas reglamentē Līgumā noteikto Būvdarbu veikšanu, tajā skaitā darba drošības tehnikas, darba aizsardzības, ugunsdrošības, elektrodrošības, sanitārie un apkārtējās vides aizsardzības noteikumi.
3. ***Pasūtītāja pienākumi un tiesības***
   1. Pasūtītājs apņemas:
      1. nodrošināt Būvdarbu veicēja personālam un autotransportam iespēju netraucēti piekļūt objektam Būvdarbu izpildes laikā;
      2. pieņemt Būvdarbu veicēja izpildītos Būvdarbus saskaņā ar Līguma noteikumiem;
      3. samaksāt par izpildītajiem Būvdarbiem saskaņā ar Līguma noteikumiem.

4.2. Pasūtītājam ir tiesības:

* + 1. vienpusēji apturēt Būvdarbus gadījumā, ja Būvdarbu veicējs pārkāpj būvnormatīvu vai citu normatīvo aktu prasības, kā arī Līguma noteikumus;

4.2.2.izslēgt no būvdarbu apjomu saraksta pozīcijas 1.4.1., 1.4.2. (kods 31-līgumc), 1.4.3. (kods 17-000), 2.1., 2.2. (kods 22-), 3.1., 3.3. (kods 22-), attiecīgi samazinot Līguma cenu, gadījumā, ja nepietiek finansējuma visu būvdarbu apjomu sarakstā iekļauto darbu apmaksai.

***5. Būvdarbu veicēja pienākumi un tiesības***

* 1. Būvdarbu veicējs apņemas:

5.1.1.Būvdarbus veikt saskaņā ar Latvijas būvnormatīvu un citu normatīvo aktu prasībām, ievērojot publiskos ierobežojumus;

5.1.2.Būvdarbu veikšanas procesā ievērot drošības tehnikas, ugunsdrošības un satiksmes drošības noteikumus, veikt apkārtējās vides aizsardzības pasākumus, kas saistīti ar Būvdarbiem objektā, kā arī uzņemties pilnu atbildību par jebkādiem minēto noteikumu pārkāpumiem un to izraisītām sekām;

5.1.3.iesniegt Pasūtītājam visu izmantojamo galveno materiālu atbilstības deklarācijas un sertifikātus;

5.1.4.nodrošināt tīrību Būvdarbu teritorijā un visā Būvdarbu veicēja darbības zonā;

5.1.5.rakstveidā nekavējoties informēt Pasūtītāju par visiem apstākļiem, kas atklājušies Būvdarbu izpildes procesā un var neparedzēti ietekmēt Būvdarbu izpildi;

5.1.6.nekavējoties brīdināt Pasūtītāju, ja Būvdarbu izpildes gaitā radušies apstākļi, kas var būt bīstami cilvēku veselībai, dzīvībai vai apkārtējai videi, un veikt visus nepieciešamos pasākumus, lai tos novērstu;

5.1.7.nodrošināt atbildīgā būvdarbu vadītāja atrašanos objektā visā darba dienas garumā un izpildāmo Būvdarbu kontroli no minētās personas puses;

5.1.8.Būvdarbu izpildē izmantot būvizstrādājumus un iekārtas, kādas ir noteiktas Piedāvājumā vai kādas ir iepriekš saskaņotas ar Pasūtītāju;

5.1.7.pirms pieņemšanas – nodošanas akta parakstīšanas sakārtot objektu (aizvākt būvgružus, aizvākt Būvdarbu veicējam piederošo inventāru un darba rīkus u.c.);

5.1.8.veikt citas darbības saskaņā ar Līgumu, Latvijas būvnormatīviem un citiem normatīvajiem aktiem.

***6. Apakšlīgumi***

6.1. Būvdarbu veicējam ir atļauts slēgt līgumus par noteiktu darbu izpildi tikai ar Piedāvājumā norādītajiem darbuzņēmējiem. Līguma darbības laikā darbuzņēmējus var mainīt tikai ar Pasūtītāja rakstveida piekrišanu. Noslēgtā darbuzņēmuma līguma noteikumi nedrīkst būt pretrunā ar Līguma noteikumiem.

6.2. Būvdarbu veicējs koordinē darbuzņēmēju darbību un uzņemas atbildību par darbuzņēmēju darbu izpildes kvalitāti un Līguma noteikumu ievērošanu.

***7. Garantija***

7.1.Būvdarbu veicējs garantē, ka Būvdarbi izpildīti atbilstoši Līguma noteikumiem. Tas nozīmē, ka Būvdarbu veicējs ir atbildīgs par visiem defektiem un Pasūtītājam nodarītiem zaudējumiem, kas rodas vai var rasties šādas neatbilstības gadījumā. Būvdarbu veicējs garantē, ka izpildītie Būvdarbi ir kvalitatīvi, funkcionāli izmantojami, atbilst Būvdarbu apjomu sarakstam un ka Būvdarbos, materiālos vai iekārtās nav defektu.

7.2.Garantijas termiņš, saskaņā ar Piedāvājumu, ir 5 (pieci)gadino objekta pieņemšanas – nodošanas akta parakstīšanas dienas.

* 1. Būvdarbu veicējs apņemas Pasūtītājam pieņemamā termiņā, kas ir noteikts Pušu sastādītajā defektu aktā, uz sava rēķina novērst bojājumus vai citas nepilnības, kuras objektā vai Būvdarbos tiek konstatētas garantijas laikā, pie pareizas objekta ekspluatācijas, un uz kurām ir attiecināma Līguma 7.1. un 7.2.punktos noteiktā garantija.
  2. Ja Pasūtītājs garantijas laikā konstatē bojājumus, par to tiek paziņots Būvdarbu veicējam, norādot arī vietu un laiku, kad Būvdarbu veicējam jāierodas uz defektu akta sastādīšanu. Pasūtītāja noteiktais termiņš nedrīkst būt mazāks par 3 (trim) darbdienām, bet Puses var vienoties par citu termiņu defektu akta sastādīšanai. Iepriekšminētais termiņš neattiecas uz avārijām vai citiem ārkārtējiem gadījumiem, kad Būvdarbu veicējam jāierodas nekavējoties (ne ilgāk kā 24 stundu laikā). Pie defektu akta sastādīšanas Puses ir tiesīgas pieaicināt neatkarīgus ekspertus, kuru atzinums ir saistošs Pusēm. Izdevumus par eksperta sniegtajiem pakalpojumiem apmaksā vainīgā Puse.
  3. Ja Būvdarbu veicējs neierodas uz defektu akta sastādīšanu, Pasūtītājs ir tiesīgs sastādīt aktu vienpusēji, un tas ir saistošs arī Būvdarbu veicējam. Par akta sastādīšanu tiek paziņots Būvdarbu veicējam, nosūtot tam vienu akta eksemplāru.
  4. Defektu aktā norādīto defektu novēršana Būvdarbu veicējam jāuzsāk 2 (divu) darbdienu laikā no akta saņemšanas.
  5. Jā Līguma 7.6.punktā noteiktajā termiņā Būvdarbu veicējs neuzsāk defektu novēršanas darbus, Pasūtītājs ir tiesīgs defektu novēršanai pieaicināt citu būvdarbu veicēju, noslēdzot ar to attiecīgu līgumu un rakstiski paziņojot Būvdarbu veicējam, kura pienākums atlīdzināt Pasūtītājam sakarā ar to radušos zaudējumus.

***8. Norēķinu kārtība***

8.1. Pasūtītājs samaksu par izpildītajiem un pieņemtajiem Būvdarbiem veic, pārskaitot naudu uz Būvdarbu veicēja norādīto bankas kontu:

8.1.1.avansa maksājums 20% (divdesmit procentu) apmērā no Līguma cenas – EUR 24225,79 (divdesmit četri tūkstoši divi simti divdesmit pieci *euro*, 79 centi) – pēc Līguma noslēgšanas 10 (desmit) dienu laikā no Būvdarbu veicēja rēķina saņemšanas. PVN – EUR 5087,42(pieci tūkstoši astoņdesmit septiņi *euro*, 42 centi) tiek maksāts Pievienotās vērtības nodokļa likuma 142.pantā noteiktajā kārtībā;

8.1.2.atlikušais maksājums – 80% (astoņdesmit procentu) apmērā no Līguma cenas – EUR 96903,14 (deviņdesmit seši tūkstoši deviņi simti trīs *euro*, 14 centi) – pēc Būvdarbu pieņemšanas – nodošanas akta abpusējās parakstīšanas un objekta pieņemšanas 10 (desmit) dienu laikā no Būvdarbu veicēja rēķina saņemšanas. PVN – EUR 20349,66(divdesmit tūkstoši trīs simti četrdesmit deviņi *euro*, 66 centi) tiek maksāta Pievienotās vērtības nodokļa likuma 142.pantā noteiktajā kārtībā.

***9. Līguma grozījumi***

* 1. Puses, savstarpēji vienojoties, ir tiesīgas veikt grozījumus Līgumā. Līguma grozījumi tiek noformēti rakstveidā, tos paraksta abu Pušu pārstāvji, pēc kā tie kļūst par Līguma neatņemamu sastāvdaļu.
  2. Pieļaujami tikai nebūtiski Līguma grozījumi. Būtiski Līguma grozījumi ir pieļaujami tikai Līguma 4.2.2.apakšpunktā paredzētajā gadījumā.

***10. Līgumsods***

* 1. Ja Būvdarbu veicējs ir nokavējis Līguma 3.3.punktā noteiktos termiņus, tas maksā Pasūtītājam par katru nokavēto dienu līgumsodu 0,5% (1/2 procenta) apmērā no Līguma cenas. Līgumsoda samaksa neatbrīvo Būvdarbu veicēju no līgumsaistību izpildes un zaudējumu atlīdzināšanas pienākuma, kas radušies tā vainas dēļ.
  2. Ja Būvdarbu veicējs nepilda Līgumu vai atsakās no tā izpildes, vai ja Līgums tiek izbeigts Būvdarbu veicēja vainas dēļ, Būvdarbu veicējs maksā Pasūtītājam līgumsodu par Līguma neizpildi vai nepienācīgu izpildi 10% (desmit procentu) apmērā no Līguma cenas.
  3. Ja Pasūtītājs neveic maksājumus Līguma 8.1.punktā noteiktajos termiņos, tas maksā Būvdarbu veicējam par katru nokavēto dienu līgumsodu 0,5% apmērā no nokavētā maksājuma summas. Līgumsods neatbrīvo Pasūtītāju no līgumsaistību izpildes un zaudējumu atlīdzināšanas pienākuma, kas radušies tā vainas dēļ.

***11. Līguma izbeigšana***

* 1. Pasūtītājs ir tiesīgs izbeigt Līgumu ar rakstveida paziņojumu Būvdarbu veicējam par saistību neizpildi, ja Būvdarbu veicējs Līgumā noteiktajā termiņā nav uzsācis Būvdarbu izpildi, vai nespēj veikt Būvdarbus Līgumā noteiktajos termiņos – ar nosacījumu, ka Būvdarbu veicējs 5 (piecu) darbdienu laikā no attiecīgā paziņojuma saņemšanas nav novērsis pieļauto pārkāpumu;
  2. Līguma izbeigšana neierobežo Pasūtītāja tiesības uz zaudējumu atlīdzību un līgumsoda piemērošanu.
  3. Līguma izbeigšanas gadījumā Būvdarbu veicējs 10 (desmit) dienu laikā no Līguma 11.1.punktā minētā paziņojuma saņemšanas samaksā Pasūtītājam līgumsodu saskaņā ar Līguma 10.2.punkta noteikumiem.
  4. Ja Pasūtītājs izmanto tiesības vienpusēji izbeigt Līgumu, Puses sastāda atsevišķu aktu par faktiski izpildīto Būvdarbu apjomu un to vērtību. Pasūtītājs pieņem Būvdarbus tādā apjomā, kādā tie ir veikti, atbilst Līgumam un ir turpmāk izmantojami.
  5. Līguma izbeigšanas gadījumā Būvdarbu veicējs nekavējoties vai arī noteiktajā datumā pārtrauc darbus, veic visus pasākumus, lai objekts un darbi tiktu atstāti nebojātā, drošā stāvoklī un atbilstoši normatīvo aktu prasībām, sakopj objektu un nodrošina, lai Būvdarbu veicēja personāls un apakšuzņēmēji atstātu objektu, kā arī veic citas darbības, par kurām Puses ir vienojušās.
  6. Gadījumā, ja Pasūtītājs nokavē Līguma 8.1.1.apakšpunktā noteiktā maksājums veikšanas termiņu par 30 (trīsdesmit) dienām vai citādi traucē vai neļauj Būvdarbu veicējam izpildīt savas līgumsaistības, Būvdarbu veicējam ir tiesības rakstiski brīdināt Pasūtītāju par vienpusēju Līguma izbeigšanu. Ja Pasūtītājs 5 (piecu) darbdienu laikā pēc rakstiska brīdinājuma saņemšanas neveic nokavēto maksājumu, tad Būvdarbu veicējs ir tiesīgs izbeigt Līgumu un saņemt no Pasūtītāja kompensāciju par zaudējumiem, kas radušies Līguma izbeigšanas rezultātā.

***12. Nepārvarama vara***

* 1. Puses nav pakļautas zaudējumu atlīdzības pienākumam saistību neizpildes gadījumā tieši tādā apjomā, kādā Līguma izpilde ir nokavēta nepārvaramas varas gadījumā. Šī punkta noteikumi nav attiecināmi uz gadījumiem, kad nepārvaramas varas apstākļi ir radušies jau pēc tam, kad attiecīgā Puse ir nokavējusi saistību izpildi.
  2. Nepārvarama vara nozīmē nekontrolējamus notikumus, kas ietekmē Pušu iespēju veikt Līguma izpildi: kari, revolūcijas, ugunsgrēki, plūdi, epidēmijas, karantīnas ierobežojumi, preču pārvadājumu embargo, ārkārtas situācija, kuru Saeima vai Ministru kabinets izsludinājis Latvijas Republikā, u.c. notikumi, kurus attiecīgā Puse nevar iespaidot un kas nav saistīti ar tās kvalifikāciju, vainu vai nolaidību.
  3. Ja nepārvaramas varas apstākļi traucē Līguma saistību izpildi, attiecīgā Puse nekavējoties rakstiski paziņo otrai Pusei par šādiem apstākļiem, to cēloņiem un paredzamo ilgumu. Pusēm ir jāturpina pildīt savas saistības saskaņā ar Līgumu tādā apmērā, kādā to nav ierobežojuši nepārvaramas varas apstākļi. Jebkurai no Pusēm ir tiesības vienpusēji izbeigt Līgumu, ja nepārvaramas varas apstākļu ietekmes izbeigšanās nav paredzama vai ja tie nepārtraukti turpinās ilgāk nekā vienu mēnesi.

***13. Līguma noslēgšana un spēkā esamība***

* 1. Līgums sastādīts latviešu valodā uz 5 (piecām) lapām 2 (divos) identiskos eksemplāros, no kuriem vienu eksemplāru glabā Pasūtītājs, un vienu – Būvdarbu veicējs.
  2. Līgumam ir 2 (divi) pielikumi, kas ir Līguma neatņemamas sastāvdaļas:

13.2.1.pielikums Nr.1 “Būvdarbu apjomu saraksts” – uz 4 (četrām) lapām;

13.2.2.pielikums Nr.2 “Piedāvājums” – uz 11 (vienpadsmit) lapām, tajā skaitā tāmes, laika grafiks u.c. dokumenti.

* 1. Līgums stājas spēkā ar brīdi, kad Puses to ir parakstījušas, un ir spēkā līdz brīdim, kad Puses ir izpildījušas visas savas saistības, vai līdz brīdim, kad Puses ir panākušas vienošanos par Līguma izbeigšanu, vai arī līdz brīdim, kad kāda no Pusēm, saskaņā ar Līgumu, to izbeidz vienpusēji.

|  |  |
| --- | --- |
| PASŪTĪTĀJS | BŪVDARBU VEICĒJS |
| **Rēzeknes novada pašvaldība** | **SIA „ASKO AS”** |
|  |  |
|  |  |
|  |  |
|  |  |
|  |  |
|  |  |
|  |  |